De 15 bydelene i Oslo opplyser til NRK at de har brutt arbeidstidsbestemmelsene i arbeidsmiljøloven 135.596 ganger.

Tallene gjelder for perioden 2016 til september i år, og kom etter at NRK ba om innsyn hos bydelene.

Bydelene opplyser til NRK at det er svakheter i tallene fordi det er inngått lokale arbeidsavtaler som ikke er lagt inn i datasystemet.

Det har blitt avdekket 115.436 brudd i kommunens etater og rådhusets forvaltning. Med de nye tallene fra bydelene, er antallet brudd i Oslo kommune nå oppe i 252.032.

Hardt presset kommune

Saken har satt Oslo kommune under press:

Kommunen er under gransking av både Arbeidstilsynet og kontrollutvalget i kommunen etter høstens avsløringer.

I tillegg har byrådsleder Raymond Johansen (Ap) bestilt en egen undersøkelse.

Det nye Oslo-byrådet lover i sin politiske plattform å jobbe for å «sikre at kommunen har gode nok systemer for oppfølging av arbeidstid»

Oslo kommune er en av landets største arbeidsgivere med over 53.000 ansatte.

Det var daværende finansbyråd Robert Steen (Ap) som satt på det øverste ansvaret for kommunens personalforvaltning i perioden hvor bruddene har skjedd.

Steen har hittil ikke svart på NRKs forespørsel om å kommentere de nye tallene. Han er nå fersk helsebyråd, med ansvar for bydelene.

NRK har vært i kontakt med byrådsleder Raymond Johansen (Ap) sin byrådssekretær om saken. Han sier at Johansen ikke vil kommentere denne saken nå.

Over 18.000 brudd i én bydel

Flest brudd er det i bydel Gamle Oslo. Der har arbeidstidsbestemmelsene blitt brutt totalt 18.133 ganger.

Bydelsdirektør i Gamle Oslo, Tore Olsen Pran, er ikke fornøyd med jumboplassen.

– Dette tar vi på største alvor, sier han til NRK.

– Vi var klar over at tallene var høye, men har ikke viet det nok oppmerksomhet, sier Pran videre.

Han forteller at bydelen i år har jobbet hardt med å få ned antall brudd.

– Vi har behov for bedre rutiner og kompetanse for å få ned bruddene. Vi har fokusert på opplæring i rutiner, kurs og systemer. Rutinene våre er bedre nå enn før.

– Det er svært viktig å følge arbeidsmiljøloven for å sikre god kvalitet i tjenestene. Arbeidsmiljøloven skal ivareta ansattes helse. Hvis man blir sliten, kan det gå utover kvaliteten, sier Pran.

Bydelsdirektør i Gamle Oslo, Tore Olsen Pran. Foto: Nadir Alam / NRK

Feilregistreringer i systemet

Bydel Ullern har nest flest brudd på arbeidsmiljøloven blant bydelene i hovedstaden.

Totalt har de 15.468 brudd.

Bydelsdirektør, Marie Anbjørg Joten, opplyser at rundt 70 prosent at alle registrerte brudd skyldes feilregistreringer.

– Det er relatert til hviletid mellom to vakter og det er her vi får avvik. Feilregistreringene er selvfølgelig svært beklagelig, sier hun.

Bydelsdirektør i bydel Ullern, Marie Anbjørg Joten, sier bydelen allerede har satt i gang følgende tiltak for å unngå feilregistrering i tiden fremover. Foto: Åsa Maria Mikkelsen

Beordring skaper brudd

I bydel Sagene har det vært totalt 11.377 brudd på arbeidsmiljøloven.

Inger-Lise Myklebust, assisterende bydelsdirektør, sier nødvendige helsetjenester er den store årsaken bak bruddene.

– Ved sykefravær har man ikke klart å rekruttere nok ekstravakter. Da må vi beordre folk som allerede er på vakt slik at de må jobbe over 13 timer, noe som er brudd på loven.

– Har dere vært klar over at tallene var så høye før NRK ba om innsyn i dem?

– Vi har ikke vært klar over at det totale omfanget var så stort som dette.

– Hva gjør dere videre nå?

– Nå følger vi opp særskilt turnustjenesten slik at alle avtaler oppdateres i systemet. Vi ønsker å se reelle brudd. Det er viktig for oss å prøve å holde arbeidstidsbestemmelsene.